NARIADENIE KOMISIE (ES) č. 54/2009
z 21. januára 2009,
ktorým sa mení a dopĺňa nariadenie Rady (ES) č. 669/97, pokiaľ ide o otvorenie a správu colných kvót Spoločenstva pre niektoré ryby a produkty rybolovu s pôvodom na Faerských ostrovoch
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 669/97 zo 14. apríla 1997, ktorým sa otvára a ustanovuje správa colných kvót Spoločenstva pre niektoré ryby a produkty rybolovu s pôvodom na Faerských ostrovoch a ktorým sa vymedzujú podrobné ustanovenia na zmenu, doplnenie a úpravu týchto opatrení a ktorým sa ruší nariadenie (ES) č. 1983/95 (1), a najmä na jeho článok 5 ods. 1,
keďže:
(1)
Rozhodnutím Spoločného výboru ES - Dánsko a Faerské ostrovy č. 2/2008 (2008/957/ES) (2) sa menia a dopĺňajú tabuľky I a II prílohy k protokolu 1 k dohode medzi Európskym spoločenstvom na jednej strane a dánskou vládou a miestnou správou Faerských ostrovov na strane druhej.
(2)
V zmenenom a doplnenom protokole 1 k dohode sa ustanovujú tri nové ročné colné kvóty vzťahujúce sa na dovoz niektorých rýb a produktov rybolovu do Spoločenstva s pôvodom na Faerských ostrovoch. Nové colné kvóty by sa mali uplatňovať od 1. septembra 2008. S cieľom implementovať tieto nové colné kvóty je potrebné upraviť zoznam rýb a produktov rybolovu, na ktoré sa vzťahujú colné kvóty ustanovené v nariadení (ES) č. 669/97.
(3)
V nariadení Komisie (EHS) č. 2454/93 z 2. júla 1993, ktorým sa vykonáva nariadenie Rady (EHS) č. 2913/92, ktorým sa ustanovuje Colný kódex Spoločenstva (3), sa ustanovil systém správy colných kvót, podľa ktorého sa uvedené kvóty čerpajú podľa chronologického poradia dátumov prijatia colných vyhlásení. Pre zjednodušenie a zabezpečenie účinnej správy vykonávanej v úzkej spolupráci orgánov Faerských ostrovov, colných orgánov členských štátov a Komisie by sa systém správy mal uplatňovať na colné kvóty ustanovené v nariadení (ES) č. 669/97.
(4)
Objemy colných kvót na rok 2008 ustanovené v tomto nariadení by sa mali vypočítať pomerne zo základných objemov stanovených v rozhodnutí č. 2/2008 (2008/957/ES) v pomere k časti roka, ktorá uplynula predtým, ako sa začali uplatňovať colné kvóty.
(5)
Nariadenie (ES) č. 669/97 by sa preto malo zodpovedajúcim spôsobom zmeniť a doplniť.
(6)
V súlade s rozhodnutím č. 2/2008 (2008/957/ES) by sa nové colné kvóty mali uplatňovať od 1. septembra 2008. Toto nariadenie by sa teda malo uplatňovať od rovnakého dátumu.
(7)
Opatrenia stanovené v tomto nariadení sú v súlade so stanoviskom Výboru pre colný kódex,
PRIJALA TOTO NARIADENIE:
Článok 1
Nariadenie (ES) č. 669/97 sa mení a dopĺňa takto:
1.
Článok 2 sa nahrádza takto:
„ Článok 2
Colné kvóty ustanovené v tomto nariadení sa spravujú v súlade s článkami 308a, 308b a 308c nariadenia (EHS) č. 2454/93.“
2.
Príloha sa mení a dopĺňa podľa prílohy k tomuto nariadeniu.
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Uplatňuje sa od 1. septembra 2008.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 21. januára 2009